**הכינוס ה 19 של העובדות הסוציאליות**

**נובמבר 2017**

**רצועה בנושא:**

**סוגיות ייחודיות בהתערבות עם ילדים ובני נוער נפגעי התעללות**

**יור: ד"ר כרמית כץ**

 התעללות בילדים ובני נוער היא תופעה שנחקרה המון בעשורים האחרונים. לצד הידע הרב שהצטבר, העידן הנוכחי מציב בפני אנשי המקצוע דילמות חדשות ומאתגרות במיוחד. הסימפוזיון הנוכחי ישים במוקד את הסוגיות המאתגרות שמביא עמו העידו הנוכחי מתוך מטרה לשים עליהן את הזרקור ולנסות להעמיק בהן את הדיון. הסוגיות שידונו במסגרת הסימפוזיון יתייחסו לפגיעות מיניות בילדים ובני נוער במסגרת האינטרנט, לפגיעות מיניות בנערות על ידי ריבוי של פוגעים, בפגיעות בילדים ברקע של סכסוך גירושין ולבסוף, בניסיון לקדם את חוסנם של ילדים ובני נוער נפגעי התעללות באמצעות יחסים בין אחים.

**"להעיר את המתים" – פגיעה מינית באמצעות הסייבר**

מציגה: שיר פילר

שותפות למחקר: דר כרמית כץ, טליה גליקליך ודניאלה אפרת מטי

 בעשורים האחרונים המדיה הפכה לכלי תקשורת ופלטפורמה חברתית משמעותית ביותר. ניתן לראות כי מספר הילדים בעלי הגישה לאינטרנט, בעולם המערבי, הינו גבוה מאוד. יחד עם יתרונותיו הרבים של האינטרנט ניכר כי הוא עלול לטמון בחובו סכנות רבות עבור ילדים ובני נוער כאשר אחת מהן היא פגיעה מינית באמצעות האינטרנט. במסגרת הסימפוזיון יוצגו ממצאים ביחס למקרים אשר הגיעו למרכז ההגנה בית לין בתל השומר ותך קידום הידע ביחס לילדים הנפגעים, לדינמיקת החשיפה ולאופי האירועים. בנוסף, ממצאיו של מחקר שופכים אור על התופעה ובפרט "מעירים את המתים" ומצביעים על התנהלות מדאיגה של הורים רבים הבוחרים להתמודד עם הפגיעה "בתוך הבית" מבלי לערב את הרשויות. על כן, ניתוח הנתונים מאפשר התבוננות חדשה על התופעה של פגיעה מינית באמצעות הסייבר.

**נערה אחת וריבוי פוגעים מינית: שיעורים שניתן ללמוד ממקרים שהופנו למרכז ההגנה**

מציגה: קרן אדמון ליבני

שותפות למחקר: ד"ר כרמית כץ, טליה גליקליך ודניאלה אפרת מטי

 פגיעה מינית בילדים הינה תופעה שנחקרה רבות, אך תת תופעה של ריבוי פוגעים מיניים בקרב מתבגרים הינה תופעה שלא זכתה כמעט להתייחסות מחקרית. ווקום זה משאיר שאלות רבות לגבי התופעה. המחקר הנוכחי נועד לסייע במיפוי התופעה, על מנת להתחיל וללמוד על התופעה, מאפייניה, היקפה ומורכבותה. לצורך כך, נאספו נתונים ממרכז ההגנה בית לין בתל השומר, ונמצאו 64 תיקים רלוונטים בין השנים 2012-2015. בתיקים אלו נמצא חשד לפגיעה על ידי לפחות שני פוגעים, וגילאי הנפגעים נעו מ-7 עד 18.5 (M=12.289), וגילאי הפוגעים החשודים נעו מ-8 עד 22 (M=14.403). רוב הנפגעים היו בנות, וברוב המקרים הן הכירו את הפוגעים שלהן. מחסור המחקר בהקשר של מתבגרים, יחד עם ממצאי המחקר מעלים לדיון שאלות הנוגעות לתפיסה החברתית כלפי מצבים אלו, ולהשפעתה על העיסוק, זיהוי וטיפול במקרים האלו. במסגרת הסימפוזיון יוצגו אופנים שונים בהן ניתן להתייחס ולהתמודד עם התופעה.

**בעין הסערה: התעללות בילדים בצל סכסוך גירושין**

מציגה: טליה גליקליך

שותפות למחקר: דר כרמית כץ, שיר פילר ודניאלה אפרת מטי

 אחת הזירות המאתגרות ביותר לבחינת התעללות והזנחה בילדים על ידי הוריהם, היא הזירה בה ההתעללות וההזנחה מתרחשות בצל סכסוך גירושין. מעט מאוד מחקרים נעשו בנושא האשמות על התעללות כלפי הילדים במסגרת סכסוך גירושין בין ההורים. מחקר זה הינו הראשון המבקש לבחון את המאפיינים של הורים ושל ילדים הנמצאים בעיצומו של סכסוך גירושין בעצימות גבוהה המכיל בין היתר האשמות של הורה אחד את השני או האשמות הדדיות לגבי התעללות בילדים. המחקר נעשה על 95 מקרים של ילדים שהגיעו למרכז הגנה בית לין בתה"ש לגביהם היה ידע על סכסוך גירושין בין ההורים. במסגרת הסימפוזיון יוצגו נתונים ביחס לדפוסי הפגיעה המאפיינים מקרים אלה תוך ניסיון לאפיין פרופילים של הילדים הנפגעים וההורים הפוגעים ו/או מאשימים. בנוסף, תוצג הדינאמיקה הייחודית של צוות העוסיות במרכז ההגנה עם ההורים והילדים.

**הקשר בין התעללות והזנחה בילדות, יחסי אחאים וחוללות עצמית בבגרות**

מציגה: נועה פריזיאן

שותפה למחקר: דר כרמית כץ

 מרבית המחקרים בתחום ההתעללות וההזנחה בשנים האחרונות הוקדשו ללמידת השלכות התופעה. לצד נושא זה, הנושא של יחסי אחאות נחקר מעט ובעיקר בהקשר של מצבי חולי ובריאות. לפיכך, קיימת לקונה בידע ביחס לקשר בין התעללות והזנחה בילדות ובין יחסי אחאים, אותה המחקר הנוכחי מבקש למלא. המחקר מבקש לבחון גם האם אופי יחסי האחאים מתפקד כגורם מחסן המקדם את החוללות העצמית בבגרות, למרות דיווחים על התעללות והזנחה בילדות.הנתונים נאספו באמצעות שאלון לדיווח עצמי, במדגם נוחות. אוכלוסיית המחקר היא 1000 נשים וגברים בני 18 ומעלה, שחוו ושלא חוו התעללות והזנחה בילדותם. שאלון המחקר כולל שלוש סקאלות עיקריות הבודקות את המשתנים הכלולים במחקר: CTQ הבודק התעללות והזנחה, ASRQ הבודק יחסי אחאים, ו-NGSE הבודק חוללות עצמית. השאלון הופצץ בגרסה אינטרנטית ברשתות חברתיות שונות. ממצאי המחקר מצביעים על הרלוונטיות לעיסוק ביחסי אחים במסגרת הפרקטיקה, במסגרת קבלת החלטות של אנשי מקצוע והן בתהליכי מדיניות הנוגעים לילדים ובני נוער נפגעי התעללות והזנחה.